जाट प्रदर्शनकारी इस हफ्ते दिल्ली को बनाएंगे निशाना  
आरक्षण के लिए लगातार आंदोलन कर रहे जाट नेताओं ने घोषणा की कि इस हफ्ते वे दिल्ली में सिलसिलेवार प्रदर्शन करेंगे।
सरकारी नौकरियों में आरक्षण के लिए लगातार आंदोलन कर रहे जाट समुदाय के नेताओं ने सोमवार को घोषणा की कि इस हफ्ते वे दिल्ली में सिलसिलेवार प्रदर्शन करेंगे।  अखिल भारतीय जाट आरक्षण समिति के अध्यक्ष यशपाल मलिक ने अमरोहा में कहा, "कल (मंगलवार) से दिल्ली हमारे प्रदर्शनों का केंद्र रहेगी। हम 28 मार्च को दिल्ली की सीमाएं सील करेंगे और उस दिन बंद का आयोजन भी किया जाएगा।" उन्होंने कहा, "दिल्ली के अलावा पंजाब, हरियाणा तथा जम्मू एवं कश्मीर में भी प्रदर्शन किए जाएंगे। प्रदर्शन तब तक जारी रहेंगे, जब तक केंद्र सरकार आरक्षण की हमारी मांग पर विचार के लिए समुचित कदम नहीं उठाएगी।"  ज्ञात हो कि अन्य पिछड़ा वर्ग (ओबीसी) की सूची में जाट समुदाय को शामिल कर सरकारी नौकरियों में आरक्षण देने की मांग को लेकर प्रदर्शनकारियों ने काफूरपुर रेलवे स्टेशन के निकट 14 दिनों तक रेल यातायात बाधित की थी।  उल्लेखनीय है कि पांच मार्च से रेल पटरियों पर धरना दे रहे प्रदर्शनकारियों ने 19 मार्च को इलाहाबाद उच्च न्यायालय द्वारा निर्देश जारी होने के बाद धरना वापस लिया। उच्च न्यायालय ने अपने निर्देश में उत्तर प्रदेश सरकार को रेल सेवा की फिर से बहाली सुनिश्चित करने को कहा था।